Kuljetukset lisääntyvät, kuljettajia eläkkeelle – Tampereella tarvitaan jopa 250 taksikuskia

Petteri Mäkinen

Kuljetusten kasvun ja eläköitymisten myötä Taksi Tampereella (Tampereen Aluetaksi Oy:llä) on tarve jopa 250 uudelle kuljettajalle.

Taksi Tampere järjestää 29. tammikuuta kello 17 kuljettajakoulutuksen info- ja rekrytointitilaisuuden Tampereen Messu- ja Urheilukeskuksen Tähtien salissa.

Tilaisuudessa on mahdollista käydä kahdenkeskisiä neuvotteluja alueen taksiyrittäjien kanssa.

Taksi Tampereella kuljettajakoulutuksesta vastaa viiden hengen koulutustiimi, jota vetää koulutusvastaava Jorma Laine Taksi Tampereella on Liikenteen turvallisuusviraston (Trafi) koulutukseen oikeuttava lupa järjestää taksinkuljettajan perus- ja jatkokoulutusta.

Taksi Tampere uudistaa koulutustaan tämän vuoden aikana. Uusi laki liikenteen palveluista astuu voimaan 1. heinäkuuta. Uusi laki ei jatkossa vaadi kuljettajakoulutusta, mutta heinäkuun jälkeenkin taksinkuljettajan ajolupaan vaaditaan Trafin järjestämän taksinkuljettajan kokeen suorittaminen.

– Taksi Tampereen kuljettajakoulutus antaa jatkossakin erinomaiset valmiudet läpäistä kuljettajakoe ja hankkia kuljettajalupaan tarvittava paikallistuntemuksen hallinta. Taksinkuljettajalta vaaditaan ajotaidon ja paikallistiedon lisäksi hyviä asiakaspalvelutaitoja, asiakkaiden erilaisten avustamistarpeiden hallintaa ja monta muuta osaamista. Koulutusta tarvitaan tulevaisuudessakin, toteaa Tampereen Aluetaksi Oy:n toimitusjohtaja Helvi Liukkaala

Taksi Tampere on vuonna 1990 perustettu tamperelainen taksipalveluyhtiö, jolla on toiminta-alueellaan välityksessä noin 500 taksia ja Kela-välityksessä yhteensä noin 900 taksia. Taksi Tampere hoitaa yli 2 miljoonaa henkilö- ja tavarakuljetusta vuosittain sekä vastaa merkittävästä määrästä Tampereen ja lähikuntien Kela- ja sote-kyytejä.

Taksi Tampere toimii Tampereella, Nokialla, Ylöjärvellä, Kangasalla, Lempäälässä ja Pirkkalassa.